 Temeljem članka 25. stavak 1. i članka 26. Zakona o provedbi opće uredbe o zaštiti podataka ("Narodne novine" broj 42/18.), članka 43. stavak 2. Zakona o zaštiti na radu ("Narodne novine" broj 71/14., 118/14., 154/14., 94/18. i 96/18.), članka 32. stavak 1. točka c. Uredbe (EU) 2016/679 Europskog parlamenta i vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te stavljanju izvan snage Direktive 95/46/EZ ("Službeni list" Europske unije L 119/1 od 4. svibnja 2016.) i članka 33. Statuta Općine Jelenje (Službene novine PGŽ broj 33/09, 13/13, 6/16 i 17/17 i Službene novine Općine Jelenje 3/17, 5/18 i 11/18), općinski načelnik Općine Jelenje donio je 04.12.2019. godine 
 
 
 
P R A V I L N I K 
o korištenju sustava video nadzora na području općine Jelenje
 
 
Članak 1. 
 Video nadzor u smislu odredbi ovog Pravilnika odnosi se na prikupljanje i daljnju obradu osobnih podataka koja obuhvaća stvaranje snimke koja čini ili je namijenjena da čini sustav pohrane, način i mogućnosti korištenja video nadzora, prava i ovlasti voditelja obrade, te prava i obveze ispitanika. 
 

Članak 2.
  Ovim Pravilnikom o korištenju sustava video nadzora uređuje se i definira: 
a) 	svrha i opseg osobnih podataka koji se prikupljaju 
b) način i vrijeme čuvanja, te 
c) uporaba snimljenih podataka u svrhu smanjenja rizika i povećanja zaštite i sigurnosti osoba, a osobito nadzora ulaska i izlaska iz prostora Općine Jelenje, javnih površina i područja prostora Dubine, a sve radi smanjenja izloženosti službenika, namještenika i dužnosnika riziku od fizičkih incidenata, oštećenja imovine i nelegalnog odlaganja otpada. 
  

Članak 3. 
 Prilikom prikupljanja, pohranjivanja, čuvanja i korištenja podataka prikupljenih video nadzorom Voditelj obrade je dužan zaštititi podatke sukladno Uredbi (EU) broj 2016/679 Europskog parlamenta i vijeća o zaštiti pojedinca u vezi s obradom osobnih podataka i o slobodnom kretanju takvih podataka (u nastavnom tekstu: Uredba), Zakonu o zaštiti osobnih podataka, Zakonu o zaštiti na radu i drugim podzakonskim aktima. 
 
Članak 4.
 Pojmovi koji se upotrebljavaju u Pravilniku su: 
· voditelj obrade – Općina Jelenje 
· ispitanik - pojedinac čiji se identitet može utvrditi je osoba koja se može identificirati izravno ili neizravno uz pomoć  identifikatora kao što su ime, identifikacijski broj, podaci o lokaciji, snimke video nadzora  
· odgovorna osoba za video nadzor - osoba imenovana od strane voditelja obrade zadužena za pristup i obradu osobnih podataka dobivenih putem video nadzora. 



Članak 5. 
Sustav video nadzora provodi se isključivo u svrhu zaštite: 
a) osoba koje se nađu u službenim prostorijama Općine Jelenje 
b) imovine Općine Jelenje s ciljem smanjenja izloženosti mještana, službenika, namještenika, dužnosnika i imovine riziku od razbojstava, provala, nasilja, krađa, oštećenja, uništenja i sl. 
  
Članak 6. 
Video nadzor na mjestima službenog ulaska i izlaska iz zgrade, a čija je uspostava nužna i opravdana za zaštitu osoba i imovine Općine Jelenje postavlja se na zgrade koje su u vlasništvu Općine.
Video nadzorom može biti obuhvaćene javne površine (Trg Mlikarice, parkiralište i druge javne površine).
Video nadzorom može biti obuhvaćene površine područja DUBINE.
Video nadzorom može biti obuhvaćene javne površine mjesnog groblja u Jelenju.
  
Članak 7. 
Obrada osobnih podataka zaposlenika putem video nadzora može se provoditi samo uz uvjete utvrđene propisima o zaštiti osobnih podataka i propisima kojima se regulira zaštita na radu. 
Prije donošenja odluke o postavljanju sustava video nadzora  Općina Jelenje će na primjeren način obavijestiti zaposlenike i mještane o namjeri postavljanja navedenog sustava te postaviti oznake video nadzora na za to predviđenim mjestima. 
  
Članak 8. 
Video nadzor javnih površina dozvoljen je Općini Jelenje kao tijelu javne vlasti, ako je propisano zakonom, odnosno ako je nužno za izvršenje poslova i zadaća tijela javne vlasti ili radi zaštite života i zdravlja ljudi i imovine. 
Odredbe prethodnog stavka ovog članka ne isključuju primjenu članka 35. Uredbe koji se odnosi na sustavno praćenje javnog dostupnog područja u velikoj mjeri. 
  

Članak 9. 
Snimljeni podaci snimaju se i čuvaju najduže 15 dana od dana nastanka, a nakon navedenog roka snimke se trajno brišu, osim ako je zakonom ili drugim pozitivnim zakonskim propisom propisan duži rok čuvanja ili ako su dokaz u sudskom, upravnom, arbitražnom ili drugom istovrijednom postupku. 
U slučaju opravdane potrebe, a u svrhu dokazivanja može u svakom pojedinačnom slučaju  odlučiti da se podaci čuvaju duže od vremena navedenog od prethodnom stavku ovog članka. 
Snimke kojima se dokazuje povreda svrhe nadzora pohranit će se na čuvanje sve dok za njima postoji potreba, a najdulje do godinu dana. 
  

Članak 10. 
Voditelj obrade dužan je označiti da je objekt odnosno u njemu pojedina prostorija, te vanjska površina objekta pod video nadzorom. 
Oznaka s obavijesti mora biti istaknuta na vidnom mjestu, vidljiva najkasnije prilikom ulaska u perimetar snimanja, odnosno pri ulasku u nadzirani prostor. 
Obavijest iz prethodnog stavka ovog članka Pravilnika treba sadržavati sve relevantne informacije u skladu s odredbama Opće uredbe o zaštiti podataka, a posebno jednostavnu i razumljivu sliku uz tekst kojim se ispitanicima pružaju sljedeće informacije: a) da je prostor pod video nadzorom, 
b) podatke o voditelju obrade, 
c) kontakt podatke putem kojih ispitanik može ostvariti svoja prava. 
 
 
Članak 11. 
Voditelj obrade imenovat će odgovornu osobu za pristup i obradu osobnih podataka dobivenih sustavom video nadzora. 
Podaci dobiveni nadzorom smiju se koristiti isključivo za svrhe za koju su snimljeni, te Općina kao niti bilo koja druga osoba ne smije koristiti podatke o osobama prikupljene sustavom nadzora zaštite izvan njihove određene odnosno zakonske namjene, a raspolaganje snimkama dopušteno je samo ovlaštenoj osobi.  
 
Članak 12. 
 Odgovorna osoba iz članka 11. stavak 1. dužna je: 
· osobne podatke obrađivati na pravedan i zakonit način, 
· obrađivati osobne podatke samo u mjeri i opsegu koji je nužan za ispunjenje određene svrhe,  
· obrađivati samo vjerodostojne i točne osobne podatke, te ih ažurirati kada je to potrebno, 
· osobne podatke koji su netočni i nepotpuni, s obzirom na svrhu zbog koje su prikupljeni ili se dalje obrađuju treba izbrisati ili preinačiti,  
· obrađivati osobne podatke samo u vremenskom razdoblju potrebnom za ispunjenje svrhe za koju su podaci prikupljeni,  
· osobne podatke čuvati u obliku koji dopušta identificiranje ispitanika ne dulje no što je to potrebno u svrhu za koju se podaci prikupljaju ili dalje obrađuju, 
· osigurati da se osobni podaci koji su prikupljeni za različite svrhe ne objedinjuju ili kombiniraju. 
 
 
Članak 13. 
Odgovorna osoba iz prethodnog članka može obrađivati osobne podatke uz privolu ispitanika koja: 
· mora biti dana u pisanom obliku i mora ju potpisati ispitanik, mora imati točnu naznaku  podataka u svezi s kojima se suglasnost daje, te mora sadržavati ime Voditelja obrade, svrhu i  vremensko razdoblje na koji se suglasnost daje,  
· može biti povučena u bilo kojem trenutku, osim ukoliko se ispitanik i odgovorna osoba za  rukovođenje sustavom video nadzora drukčije ne dogovore. 
Odgovorna osoba dužna je na zahtjev nadležnoga tijela, u svako vrijeme, dokazati postojanje suglasnosti za razdoblje obrade osobnih podataka, te je dužna je čuvati tajnost podataka za vrijeme obrade osobnih podataka za koju je dana suglasnost. 
  
Članak 14. 
Odgovorna osoba može obrađivati podatke bez suglasnosti ispitanika ukoliko obrađuje osobne podatke sukladno zakonu, odnosno ako obrađuje podatke u cilju ispunjena svrhe video nadzora iz članka 5. ovoga Pravilnika. 
  
Članak 15. 
Voditelj obrade mora uspostaviti automatizirani sustav zapisa za evidentiranje pristupa snimkama video nadzora koji će sadržavati: vrijeme i mjesto pristupa i oznaku osoba koje su izvršile pristup podacima prikupljenih putem video nadzora. 
  
Članak 16. 
[bookmark: _GoBack]Ovaj Pravilnik objavit će se u "Službenim novinama Općine Jelenje", a stupa na snagu osam dana nakon objave . 
 
  						OPĆINSKI NAČELNIK OPĆINE JELENJE 

							Robert Marčelja, bacc. oec	

